Illum, il-Kummissjoni Ewropea ddeċidiet li tirreġistra Inizjattiva taċ-Ċittadini Ewropej intitolata “L-iżgurar tal-konformità tal-Politika Kummerċjali Komuni mat-Trattati tal-UE u l-konformità mad-dritt internazzjonali”. L-organizzaturi tal-inizjattiva jappellaw lill-Kummissjoni biex “tipproponi atti legali bbażati fuq il-Politika Kummerċjali Komuni li jipprevjenu lill-entitajiet legali tal-UE kemm milli jimportaw prodotti li joriġinaw minn insedjamenti illegali f'territorji okkupati kif ukoll milli jesportaw lejn tali territorji, sabiex tiġi ppreservata l-integrità tas-suq intern u biex ma tingħatax għajnuna jew assistenza għaż-żamma ta' tali sitwazzjonijiet illegali.” Il-Kummissjoni tqis li din l-Inizjattiva taċ-Ċittadini Ewropej hija legalment ammissibbli billi tissodisfa l-kundizzjonijiet meħtieġa tar-reġistrazzjoni. Huwa importanti li jiġi enfasizzat li l-inizjattiva tistieden lill-Kummissjoni tressaq proposta għal att legali skont il-Politika Kummerċjali Komuni, li huwa ġenerali fin-natura tiegħu u li mhuwiex immirat lejn pajjiż jew territorju speċifiku. Il-Kummissjoni ma analizzatx il-kontenut tal-inizjattiva f'dan l-istadju. Bid-deċiżjoni tal-lum, il-Kummissjoni qed tivvaluta mill-ġdid l-inizjattiva proposta wara informazzjoni addizzjonali li waslet mingħand l-organizzaturi u deċiżjoni tal-Qorti Ġenerali dwar deċiżjoni preċedenti tal-Kummissjoni. Il-Passi li Jmiss Wara r-reġistrazzjoni tal-lum, l-organizzaturi jistgħu jibdew il-proċess tal-ġbir tal-firem. Jekk Inizjattiva taċ-Ċittadini Ewropej tirċievi miljun dikjarazzjoni ta' appoġġ fi żmien sena minn tal-anqas seba' Stati Membri differenti, il-Kummissjoni jkollha tirreaġixxi. Il-Kummissjoni tista' tiddeċiedi li ssegwi din it-talba, jew le, u tagħżel x'tagħżel trid tispjega r-raġunament tagħha. Kuntest L-Inizjattiva taċ-Ċittadini Ewropej ġiet introdotta bit-Trattat ta' Lisbona bħala għodda f'idejn iċ-ċittadini biex jistabbilixxu l-aġenda. Din tnediet uffiċjalment f'April 2012. Il-kundizzjonijiet tal-ammissibbiltà huma li: (1) l-azzjoni proposta ma tkunx taqa' manifestament barra mill-qafas tas-setgħat tal-Kummissjoni li tippreżenta proposta għal att legali, (2) ma tkunx manifestament abbużiva, frivola jew vessatorja u (3) ma tkunx tmur manifestament kontra l-valuri tal-Unjoni. Sa mill-bidu tal-Inizjattiva taċ-Ċittadini Ewropej, il-Kummissjoni rċeviet 107 talba biex tniedi waħda, li 83 minnhom kienu f'oqsma fejn il-Kummissjoni għandha s-setgħa li tipproponi leġiżlazzjoni u b'hekk ikkwalifikaw biex jiġu rreġistrati. Għal aktar informazzjoni “Niżguraw il-Konformità tal-Politika Kummerċjali Komuni mat-Trattati tal-UE u l-konformità mal-liġi internazzjonali” Inizjattiva taċ-Ċittadini Ewropej – sit web Inizjattivi taċ-Ċittadini Ewropej li attwalment qegħdin jiġbru l-firem Il-Forum tal-Inizjattiva taċ-Ċittadini Ewropej Il-kampanja #EUTakeTheInitiative